
Tergeste vezető rétege a római császárkorban a feliratok tükrében

Dolgozatom az ókori Trieszt, azaz Tergestének vezető rétegét kívánja bemutatni, a tőlük és róluk fennmaradt feliratos emlékek alapján. Az elit vizsgálata magában foglalja a magistratusok (választott tisztségviselők), az ordo decurionum (a városi tanács tagjainak) és a papi tisztségeket viselő személyek kutatását. Igazgatástörténeti és társadalomtörténeti szempontok egyaránt jelen vannak a kutatás során, amely az alábbi kérdések köré összpontosul: Adnak-e információt a feliratok Tergeste városi státuszáról? Mely városi intézmények, illetve tisztségek megléte igazolható Tergestében a feliratok alapján? Voltak-e sajátosan helyi, speciális tisztségek, illetve feltételei a tisztségviselésnek? Milyen karriert futottak be a tisztségviselők? Milyen információkat árulnak el a feliratok a tisztségviselők társadalmi és etnikai hátteréről, és kapcsolatairól? A város alapítása körüli kérdésekkel is foglalkozom. Tergeste tisztségviselői között találhatunk aediliseket, duumvir iure dicundókat, praefectus iure dicundókat, collegiumi praefectusokat, pontifexeket, augurokat, flameneket, sevireket, Augustalisokat és iuratorokat (quaestorokról/quaestoroktól nem maradtak fenn feliratok). Tergeste városi igazgatásának összefoglaló áttekintése nehéz kérdés, mert csupán 75 felirat kötődik hozzá, amelyek ráadásul a Kr. e. I. század végére és a Kr. u. I-II. századra datálhatók. A vonatkozó feliratokat katalógusba gyűjtöttem, amit a dolgozathoz mellékeltem. A vizsgálati eredményeket kérdésenként tárgyalva külön fejezetekben mutatom be. A dolgozatot egy összefoglaló fejezettel zárom.



